Úradný vestník L 023 , 28/01/2003 S. 0024 - 0025



Rozhodnutie Rady z 21. januára 2003, ktorým sa pozastavujú záväzky spoločenstva vyplývajúce zo sektorovej prílohy pre bezpečnosť v oblasti elektrotechniky k Dohode o vzájomnom uznávaní medzi Európskym spoločenstvom a Spojenými štátmi americkými (2003/57/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133 v súčinnosti s druhým pododsekom článku 300 ods. 2, so zreteľom na návrh Komisie, keďže: (1) Podľa článku 16 Dohody o vzájomnom uznávaní uzavretej medzi Európskym spoločenstvom a Spojenými štátmi americkými [1], ďalej uvádzanej ako "dohoda", strana môže pozastaviť svoje záväzky vyplývajúce zo sektorovej prílohy. (2) Spojené štáty americké nesplnili svoje záväzky vyplývajúce z dohody, predovšetkým týkajúce sa postupov, ktoré sa majú dodržiavať pre uznanie orgánov posudzovania zhody stanovených spoločenstvom. (3) To vedie k situácii, keď orgány posudzovania zhody, ktoré sú stanovené alebo majú byť stanovené príslušnými úradmi členského štátu, nemôžu byť hodnotené, kontrolované a uznávané ako orgány predpokladané dohodou. (4) V dôsledku toho spoločenstvo prišlo o prístup na trh so zreteľom na posudzovanie zhody jeho výrobkov pokrytých sektorovou prílohou pre bezpečnosť v oblasti elektotechniky. (5) Vychádza sa aj z toho, že Spojené štáty americké neudržiavajú právne a regulačné orgány schopné implementovať ustanovenia sektorovej prílohy pre bezpečnosť v oblasti elektrotechniky, predovšetkým tie, ktoré sa vzťahujú na spoliehanie sa na bezpečnosť pri práci a správu problematiky zdravia pri hodnotení na mieste, ktoré vykonali zodpovedné orgány členského štátu u orgánov posudzovania zhody umiestnených na ich území. (6) Spoločenstvo a Spojené štáty americké zorganizovali v súlade s treťou vetou článku 2 dohody početné konzultácie, ktoré neviedli k uspokojivému riešeniu. (7) Komisia bude pokračovať v konzultáciách so Spojenými štátmi na základe dohody s cieľom zabezpečiť, aby sa sektorová príloha pre bezpečnosť v oblasti elektotechniky mohla implementovať v súlade s jej ustanoveniami, ROZHODLA TAKTO: Článok 1 Záväzky spoločenstva vyplývajúce zo sektorovej prílohy pre bezpečnosť v oblasti elektrotechniky k Dohode o vzájomnom uznávaní medzi Európskym spoločenstvom a Spojenými štátmi americkými sa týmto celé pozastavujú. Článok 2 Predseda Rady je splnomocnený určiť osobu poverenú na poslanie, v mene spoločenstva, pripojenej nóty adresovanej Spojeným štátom americkým. Článok 3 Najneskôr tri roky od dátumu adresovania nóty uvedenej v článku 2 Spojeným štátom americkým predloží Komisia Rade správu o stave konzultácií so Spojenými štátmi americkými a, podľa vhodnosti, návrh rozhodnutia Rady, ktoré zruší toto rozhodnutie. Článok 4 Toto rozhodnutie nadobudne účinnosť v deň jeho uverejnenia v Úradnom vestníku Európskych spoločenstiev. V Bruseli 21. januára 2003 Za Radu predseda N. Christodoulakis [1] Ú. v. ES L 31, 4.2.1999, s. 1. -------------------------------------------------- PRÍLOHA Rada Európskej únie úctivo zdraví Misiu Spojených štátov amerických pri Európskej únii a oznamuje, že Európske spoločenstvo sa rozhodlo, v súlade s článkom 16 Dohody o vzájomnom uznávaní medzi Európskym spoločenstvom a Spojenými štátmi americkými, pozastaviť všetky svoje záväzky vyplývajúce zo sektorovej prílohy pre bezpečnosť v oblasti elektrotechniky k dohode. Dôvodom pre pozastavenie záväzkov spoločenstva je, že Spojené štáty americké nesplnili svoje záväzky vyplývajúce z dohody, predovšetkým týkajúce sa postupov, ktoré sa majú dodržiavať pre uznanie orgánov posudzovania zhody stanovených spoločenstvom. To vedie k situácii, že orgány posudzovania zhody, ktoré sú stanovené alebo majú byť stanovené príslušnými zodpovednými úradmi členského štátu, nemôžu byť hodnotené, kontrolované a uznávané ako orgány predpokladané dohodou. V dôsledku toho spoločenstvo prišlo o prístup na trh so zreteľom na posudzovanie zhody jeho výrobkov pokrytých sektorovou prílohou pre bezpečnosť v oblasti elektotechniky. Berieme do úvahy aj to, že Spojené štáty neudržiavajú právne a regulačné orgány schopné implementovať ustanovenia sektorovej prílohy pre bezpečnosť v oblasti elektrotechniky, predovšetkým tie, ktoré sa vzťahujú na spoliehanie sa na bezpečnosť pri práci a správu sektoru zdravia pri hodnotení na mieste, ktoré vykonávajú zodpovedné orgány členského štátu u orgánov posudzovania zhody umiestnených na svojom území. Spoločenstvo a Spojené štáty americké zorganizovali v súlade s treťou vetou článku 2 dohody početné konzultácie, ktoré neviedli k uspokojivému riešeniu. Pozastavenie záväzkov spoločenstva, ako je špecifikované vyššie, nadobúda účinnosť od dátumu uverejnenia tejto nóty v Úradnom vestníku Európskych spoločenstiev. Rada Európskej únie využíva túto príležitosť na opätovné ubezpečenie Misie Spojených štátov amerických pri Európskej únii o svojej najvyššej úcte. --------------------------------------------------